khistorydata/jeongjo-sjw-relations huggingface dataset:
정조 18년 · 목
義禁府啓言頃因持平南履翼上疏昌原府使李汝節枉殺人命委折詳査狀聞之意行會本道矣觀此慶尙監司趙鎭宅査啓則以爲金鋼等罪犯已於該府査牒詳其顚末鄭重鉉訴冤又因秋曹行關旣經論移矣今此行査之下不敢以案牒之俱備情法之無疑一向膠守且外此枉殺有無不可不嚴加究覈故該府首吏鄕及刑銷各人詰問覈實則各人等所供惟以金鋼等三人事指告而三人致命或在施刑之前或在施刑之後由杖由病不可以吏鄕之言取信鄭重鉉向來所訴似有參證階梯故重鉉移文押來更爲詳覈則重鉉之言指東指西終不得一箇公證而畢竟以不可問之朝士不能記之店人依俙說去及其衆招旣無差錯渠供又沒把捉則乃以開檢一款把作洩冤之端所謂鄭鉉特其假御史徒黨中一人耳三人罪狀若如邑牒中臚列則何等驚心而現發之後爲守令者安得不亟加盤詰盤詰之際安得無別般施威盤詰施威之地設令不勝杖而斃不是異事況鄭鉉之死在於報營受題之前而病劇日子又是修報之日則鄭鉉尤不司以枉殺論蓋此査事姑不問杖死病死先從金鋼等所犯明白按驗然後該府使枉殺與否始可論斷而邑牒證招節節符合雖以鄭重鉉必欲報復之心亦不得質言其兄之無罪而至於致死後構辭報營之說參以詞證又爲脫空云蓋此金鋼金尙龍鄭重鉉等假稱御史情節綻露無餘則嚴査窮覈之際雖有致斃於杖下固不是異事況其諸罪人之前後物故皆由於患染證招如一而鄭鉉則初不下一杖只令拘囚者乎其弟重鉉其時光景不能目擊則稱以爲冤者不過塗聽之說而亦不得指名現告因病致死之狀諸招旣如是明白無疑渠供又不得執捉眞贜道臣査啓若是丁寧誠不可以枉殺論該府使論罪一款置之而稱以御史誘脅村閭何等大驚大駭之事而元犯三人雖已盡斃羅褧奇金三用等或稱同接或稱親密則陰秘綢繆之狀昭不可掩其徒黨之幾何首從之情節宜無不知之理旣已接主於官婢愛淑之家則其前來歷可以節次推覈今此盤詰不過一次捧供而止則其在按査之道疏虞莫甚請當該道臣從重推考應問各人更加嚴覈得情後狀聞之意分付允之敎以正犯三人皆云致斃隨從同情諸漢之更査何必狀聞令道臣分等嚴勘以礪遐俗以嚴國法事分付
정조 18년 · 강
御春塘臺召見大臣備堂行抄啓文臣親試試射宣傳官試射武藝廳試才仍設菊製于泮宮
정조 18년 · 목
具戎服乘輿出延生門入靑陽門降輿陞座試官率抄啓文臣入庭行禮訖以擬六國群臣賀從合爲箋題命左副承旨持御題與弘文提學偕泩泮宮試取以來使抄啓文臣同題製進予曰畿伯今日入來畿內農形卿等其果詳聞而諸道所聞亦何如云耶秉模曰畿內農形姑未問及於畿伯而向日風雨之後諸道被災固可以領略矣嶺南則風不爲災云是爲多幸大體田穀則未免到處同歉而畓穀則雖不可謂大登亦或有免凶處云矣予曰嶺伯狀啓回啓之批已爲行會耶今年綿農固知其可悶而一路之中必有優劣之分況其廵路所見不過數邑則遽然以通一道純錢之說登聞者寧有如許國體廟堂問備之請誠得宜而今旣使之分等狀聞待其狀聞而許施無或有太晚之患乎秉模曰以臣所聞嶺南木綿之直一兩爲十二斤云比之常年雖曰稍減亦不可曰大無之歲矣至於砲保則事體自別雖於從前歉歲除非朝家特恩曾無自下仰請之例而嶺伯狀啓萬萬可駭問備之請亦是薄警矣予曰道內民情道伯目覩則凡有蠲恤之請朝家豈或靳持而嶺伯之啓則非但太早亦甚無難砲保體重果如卿言設欲陳疏仰請固宜十分審愼而發廵數日有此登聞初無區別分等之語直以純錢許施爲請所謂丁未已例盡出特恩則特恩亦可以援例乎近來之人如非時例卽歸無難嶺伯之特畀意果何如而在灣尹十飭朔所可稱者何事而嶺南昨年治績之含嘿亦已久矣今日筵敎當使嶺伯知之筵退後有司堂上以關以書各別嚴飭俾勿更爲此等之習嶺南大豐前決不使更踰鳥嶺一步雖及瓜限切勿出代事分付吏曹萬一有一毫不謹不察之弊現露於日後繡衣之行則罪豈止於卽其地定配乎此意亦爲嚴飭可也至於完伯狀啓稱以不能出廵云云亦豈有如許國體乎趙鎭宅李書九輩乃敢如是放恣此實朝廷不尊致有無嚴無畏之擧也非不欲處兮而姑爲民事含嘿矣秉模曰聖敎誠然兩道臣事極爲駭然而此莫非臣等不能蕫率之致尤切惶悚矣予曰左相之日前言送張皇說去非疏非箚只以一幺麽錄事若是言送政院者豈不慨然乎錄事不過爲大臣使喚之人也僚相之相與傳喝猶不當如是屑越安有言送措辭之如此者乎是故日前有所云云於領右相矣秉模曰誠不善周旋矣予謂禁衛大將李漢豐曰忠武公監碑已爲擇日乎漢豐曰將以念後擇日矣予曰然則卿於過誕日問安後受由下泩趁參於監碑之日而碑文讀宣則以道內秩高文守令差定祭物自官豐備以給事自內閣知委該道可也○承旨收菊製試券入來科次訖敎曰九日製居首箋三下生員姜履云直赴會試之次草三下進士金碩鉉李㷞各給一兮次上進士南巖老朴時源紙一卷賜給仍考抄啓文臣試券兵曹佐郞崔光泰以三中居首仍命諸文臣發射文臣輩射皆不中命出泩北營限百廵肄習後更爲試射別軍職宣傳官頒實訖乘輿入靑陽門由延生門還內○內乘別軍職宣傳官秋等柳葉箭五矢十廵入格別單別軍職張夢說貫十六中邊七中豹皮一令宣傳官李惟秀貫三中邊十七中直赴殿試別軍職柳心源貫三中邊十三中虎皮一令宣傳官朴友淵貫二中邊十三中鹿皮一令宣傳官李景德貫二中邊十三中鄭周誠貫二中邊十一中元永麟貫一中邊十三中金鎭鼎貫二中邊十中趙濟民柳成逵各貫一中邊十一中柳相默邊十二中李煥益鄭來升各貫一中邊十中柳命源貫一中邊九中竝弓箭一部趙達洙邊八中李周鳳貫一中邊六中申惠周李克孝各貫一中邊四中沈鐮李應會李儒燁柳得源各邊五中竝帿弓一張李亨謙邊四中弓子一張施賞○內乘別軍職宣傳官秋等騎蒭一次入格別單宣傳官柳成逵三中筒箇一部帿弓一張尹範益朴友淵各二中弓矢一部別軍職田義顯張夢說宣傳官李周鳳柳相默柳得源李亨謙各一中弓子一張施賞
정조 18년 · 강
敍前禁將李漢豊仍任前職
정조 18년 · 강
命廟堂關飭諸道禁察諸邑官屬誅求及草竊之類從右議政李秉模啓也
정조 18년 · 목
右議政李秉模啓言各邑官屬面任輩乞穀乞綿之弊無邑無之或備酒草而倍蓰責報或以空手而勒令扶助轉成痼瘼民不支堪其中柔懦之守令謂以謬例全不禁飭事之可駭莫此爲甚方當秋䕌之時不可不各別嚴禁以此關飭諸道隨其現發使之論勘草竊之類尤是農家之蟊賊粒粒辛若之穀一夜空失反或賊反荷杖恐喝脅取幺麽此輩何煩鎭營之討捕邑有捕校足可禁戢一體嚴飭諸道慢不致察之守令亦令論罪何如從之
정조 18년 · 강
飭沿海民人故漂之弊
정조 18년 · 목
右議政李秉模啓言沿海民人之漂入異國固是間有之事而奸民輩利其衣糧或有故漂之類故年前朝飭極其嚴截不無憚戢之效矣近見漂還民人問情道啓則惟知生還之爲奇幸全無嚴覈故漂之辭飭令之稍久解弛可以推知嚴飭嶺湖道臣萬一此後如有故漂現發之事則嚴刑定配之意知委沿民俾無犯科之弊以此一體分付於關西道臣何如從之
정조 18년 · 목
右議政李秉模啓言備堂沈煥之近住江外一不進參於賓對事體未安請推考申飭從之
정조 18년 · 목
右議政李秉模啓言入侍承宣榻敎承書之際取用囊筆事雖微矣亦關筵體請推考從之
정조 18년 · 강
命各司應進排外別入各種自度支單子啓下後始爲會減
정조 18년 · 목
戶曹判書沈頤之啓言內入物種或奉標紙擧行或聽傳敎擧行而自各該司直爲進排後會減於臣曹臣曹只憑該司之移文呈牒施行事體誠甚疏漏此後則尙衣院濟用監軍器寺等此外各司應進排外別入各種每月終自該司聚會報本曹則本曹依啓辭紙例單子啓下後始爲會減似好矣從之
정조 18년 · 강
命尙方貢獻綿子契依他貢例先爲受價
정조 18년 · 목
尙衣提調徐有防啓言本院進上中綿子契其來已久與元貢無異而第以先進排後受價之致每當貢獻之時輒多窘速之弊今若依他貢例先令受價預爲措備則在經費少無加損在貢獻亦合事面以此定式施行似好戶判今方入侍請下詢處之予問于戶判戶判沈頤之曰在臣曹不過數三朔先爲上下少無加損於經費矣從之
정조 18년 · 강
命宣陵陵後所得古罇古酌藏弆于祭器所奉處
정조 18년 · 목
京畿監司徐龍輔啓言日前廵路接見宣陵陵官所報則今番風雨後因陵軍除草得古罇古酌各一於陵後林木之間事甚稀異如是牒報云故臣於本隨奉審之後取見其所得古罇古酌則體樣大小與近制無異而工作精鍊銅色如新必是亂時所失今始露出而其爲本陵古器斷然無疑申飭陵官使之別成樻子藏弆于祭器所奉處似好矣從之
정조 18년 · 강
推副校理權坪及兩司諸臺
정조 18년 · 목
承旨金啓洛啓言副校理權坪三司合啓旣已傳啓承批則不卽就座有損筵體請推考從之又啓言入侍兩司筵退曲拜之際錯雜失次揆以筵體殊甚未安請竝推考從之
정조 18년 · 강
命禁御兩營習陣後日次爲之
정조 18년 · 목
以禁衛營習陣頉單子敎以大將仍任後日次爲之御廳習陣鄕軍旣使用於疏渠亦令後日次爲之
정조 18년 · 목
敎曰聞其實病勢難强力請由沐浴亦以此月不爲云過矣刑曹判書李得臣許遞給由使之明日辭朝
정조 18년 · 강
以申思運爲漢城判尹前望也
정조 18년 · 강
知敦寧閔鍾顯上疏賜例批
정조 18년 · 목
疏略曰臣於向來罪犯莫逭於自作春明一出關塞渺然乃蒙聖度之曲庇特推好生之至仁臣手擎參酌之恩敎內訟辜負之大戾不料玆者甄敍有命繼有敦府經筵之除臣拜稽袛奉且惶且感實不知負罪如臣何以得此於聖明之下也除命之下豈敢不思所以竭蹶扣謝而惟是向來堂疏下語深緊有非尋常官箴之比蓋臣草記陳請竊附於嚴科場矯士習之意而畢竟昏昧迷錯失於擧行人若執此而論臣之罪則臣當愧伏之不暇而今其遣辭旣險且怕必欲擠之於極罪者抑何故也雖然向使臣忠信有素孚于同朝則人之爲言胡至於是危▣之蹤慙悸之情不敢以時月之稍久有所自解則又安敢揚揚冒進以壞區區之廉防哉伏乞聖慈亟削臣所帶之職以謝人言
정조 18년 · 목
政院啓言議政府錄事來言左議政金履素以爲臣昨向郡獄之路伏承聖敎至及民弊他不暇顧仍卽回程今始來伏城外而臣罪臣自知之其所負犯實是人臣極罪萬被誅戮尙不足贖未伏常刑之前豈敢遽歸私次自陷唐突益增罪戾哉命召之隨傳隨納萬萬惶悚而誠以重辜未勘則瀆擾壞分之誅有不敢自恤冒死還納仍爲席稿涕泣恭俟鈇銊之誅云仍納命召何以爲之乎敎以勿待命事遣史官傳諭仍傳命召
정조 18년 · 강
命東堂試官金載翼尹悌東申漵等勘律大臣獻議中從多議施行
정조 18년 · 목
義禁府啓言東堂試官金載翼尹悌東申漵等勘罪律名問于大臣草記事命下矣問于大臣則領議政洪樂性以爲取考律文則別無襯當之律而大典通編諸科條有曰朱草用奸者流三千里今此試官之罪犯雖不可以用奸言朱草之襲謬書出亦甚駭然似當以制書有違律施行不書等第之罪當施不應爲事理重之律恐合法意云領府事蔡濟恭以爲今此朱草襲謬之罪若當之以通編所載朱草用奸之律則有所不然蓋考券之際朱草之或抺或點亂雜無章不可以此登之御覽故等第畢書之後入於一等者別使之擇取精紙作字楷正其抺其點一視原草以移之然後始載於進上架子雖曰謬例事涉敬謹不可謂非所當行臣亦嘗於掌試之際依此行之身自襲謬今何敢考律以正他人之罪乎至於不書等其罪有難全怒施以不應爲事理重之律恐合事宜云判府事朴宗岳以爲考之律文無他可合苟欲傍照則不書等之罪臣亦與領相之意別無異同而至於朱草襲謬本出於敬謹之意恐不必論勘云左議政金履素方有情勢不得獻議云判府事金憙病未獻議云右議政李秉模以爲大典通編諸科條只有朱草用奸之律而無他可比之律朱草襲謬之罪施以制書有違之律不書等之罪施以不應爲事理重之律恐合法意云請上裁敎以不書等之罪諸議同然朱草謄書事諸科不然獨於東堂謬例如此者殊甚莫曉此則領府之議誠然至於朴判府獻議中以襲謬之罪稱之以敬謹此何說也若此則加於此之用奸者又當用何許稱詡之辭乎近於此大臣有不槪於心者多端含忍已久今見所對不覺寒心試官等照律事從多議施行又啓言領議政洪樂性右議政李秉模俱以制書有違律及不應爲事理重律獻議矣金載翼尹悌東申漵等係是兩罪俱發請從重論以制書有違律各杖一百收贖告身盡行追奪允之敎以如有功議各減一等又啓言前承旨兪漢寧原情以爲初一日曉頭聞擧動之報卽爲赴闕則出宮時刻尙遠故欲爲歇脚暫入於把子穚路傍閭家則果是禁府依幕而堂上侍從四五人列坐廳上故少憩其傍而憲府下隸初無禁遏渠卽隨諸臣後出伏于路上班列祗迎而仍爲隨駕解嚴後退歸私次矣臺監之呈課以爲不爲參班偃坐閭家開門觀光而使所由禁斷則聽若不聞渠之行已雖云無狀豈忍作此蔑法乖常之擧哉初不觀光而與諸人少歇卽起同爲參班陪扈之狀在傍侍從多有目擊則何爲而致此臺監之呈課乎渠之平日持身若能謹愼則豈有人言之至此乎反躬循省無面可顯云請議處敎以觀於渠供與呈課相反至以傍觀立證而臺監亦豈白地構虛乎卿等送言臺監詳問事實參互囚供具意見論理議處又啓言謹依判付內辭意送言于臺監安必濟處則以爲今初一日初嚴已下班次整齊而有一朝官偃坐依幕故使之速出問其何官卽前漢寧云而如是之際大駕已過洞口兪漢寧則尙在私次不卽出班云以臺監之言觀之則身爲下大夫陪扈敬謹之地不出班次已極駭然而及其納供粧撰爲辭不以實告者尤萬萬痛駭囚供旣如是箇箇發明又有傍觀之立證則其在詳覈之道不可遽然論勘請兪漢寧更爲發問目取招後稟處又啓言舒川前郡守朴聖集原情以爲八月十七日因監營有秘關而本郡定配罪人金洛捉致官庭着枷印封別定校卒押付刑曹矣罪人金洛與押去校卒符同和應入京之日潛伏閭家逗留多日以致自京司現捉此莫非渠不能檢飭校隸之罪云曾經侍從請議處允之又啓言時囚罪人金煕采李彬李商采等步數之竝計防牌已有成憲而今番武試違越定式木箭鐵箭之只計退步俱極可駭請以此照律敎以後勿違越受敎之意嚴飭放送又啓言尹悌東申漵竝功減一等各校九十收贖奪告身四等放送而金載翼以他罪議處公事旣承依允之命姑爲仍囚
정조 18년 · 목
承旨洪仁浩啓言中樞府錄事來言判府事朴宗岳以爲獻議判付之下誨諭截嚴不勝震懍走伏金吾門外恭俟鈇銊之誅云矣敎曰草記批答雖有下敎初無提及於判付則判付云云何爲也無論批答與判付出於無隱安心勿待命事遣史官傳諭
정조 18년 · 목
以抄啓文臣親試題眉州遠景樓上樑文使諸臣製進親考訖三上直赴李始源新印中庸一件三下漢城左尹趙鎭寬紙三卷筆五枝墨二笏草三下禮曹參議徐榮輔紙二卷筆三枝墨二笏次上右承旨洪仁浩同副承旨南公轍右副承旨金啓洛各紙一卷筆二枝墨一笏草次上左副承旨李羽晉紙一卷施實
정조 18년 · 목
戶曹判書沈頤之啓言近來方物各種漸不如舊其最甚卽紙席兩種席子事頃已筵稟申飭至於白綿紙及大小好紙色品年年低下比當初本紙不可以優劣論蓋三南紙寺漸至凋弊則不可以嚴飭貢人責其實效自今以後歲幣大小好紙與方物白綿紙使地方官嚴飭浮出監捧上送而紙品猶復如前則該地方官草記論勘爲宜從之
정조 18년 · 강
重推大司成李家煥仍命先入侍後謝恩
정조 18년 · 목
政院以家煥謂有情勢終不入來命牌至於闕外經宿請從重推考久之
정조 18년 · 강
召見應製入格儒生于便殿
정조 18년 · 강
知春秋丁範祖上疏賜批
정조 18년 · 목
疏略曰臣於去月十七日從縣道附陳新資乞還之疏轉到喉院而以兼職已遞仍爲下送繼伏承旬望之間除旨聯翩實職兼銜五遷其官閭里聳動悚恧之忱益無所措夫官人之方有積勞則序遷有異績則特陞臣疲軟不勝則無勞勩之可錄僨敗相繼則無能績之足記官秩逾隆而罪負逾積臣雖無耻何以堪哉且賤疾轉益沈痼行步須人自分不得復起爲人伏乞收還新資竝遞春秋兼銜批以卿其勿辭上來行公
정조 18년 · 강
放時囚崔鳳諧呂榮徽
정조 18년 · 목
義禁府以鳳諧等原情啓請刑推敎以附過放送
정조 18년 · 강
召見左議政金履素右議政李秉模有司堂上沈頤之尹行恁嶺南句管堂上鄭昌順于誠正閣
정조 18년 · 목
秉模曰近以民事聖念過勞於宵旰下情悶慮矣予曰以今年穡事予安得不勞心勞力乎夏秋以來寢食靡甘至於今日而寢不過數更食不過數匙矣仰惟列聖朝憧憧爲民之念尤切於歉歲蠲恤之政深仁厚澤浹民肌膚盛德大業於戲不忘而一遇歉歲猶惓惓憂勤如是況在後嗣而守成之責便同箕裘之業尤何敢一日不盡心乎錦衣之煖玉食之飽於予心誠有念念靡安之時予之此言實非欲鋪張也孟子曰治人者食於人誠哉言乎蓋自三代以來家天下之後時君世主若其創業垂統則猶有功德之可言而至於嗣守保民之要則不過曰治人勞心而已惟當視民之寒若已之寒視民之飢若已之飢遑恤一已之勞乎今日之引見卿等欲更問爲民蠲恤之方也履素等曰聖敎及此臣等不勝欽仰萬萬昌順曰聖敎至當而水旱堯湯之所不免請勿過加勞心以妨欇養焉秉模曰堯湯之聖遇水旱而德彌彰聖心安得不然而近日宵旰之憂過加焦勞臣不勝區區悶慮矣予曰今年荒政予則曰御極後初有也設令穴農之處略有所收而勿論此疆爾界俱未免歉荒其中沿海邑尤不成說若其尤甚處則不待春晚必多殿屎餓殍之患矣此予所以不期勞心而自勞心者也必也別般畵計然後可以少紓民憂之萬一故向於綸音旣有停退代捧之敎而停與代之要則又在於抄戶蓋實惠之及民似是先於抄戶故也卿等之意以爲如何履素曰目今恤民之要道果莫如抄戶矣頤之曰臣待罪湖南時見一守令用抄戶之法民多蒙惠矣予曰抄戶雖曰好矣而一道之中有尤甚之次邑之不同一邑之中又有尤甚之次面之不同若或不善抄戶則吏緣爲奸虛實相蒙致有惠不下究之歎此則專在於道臣守臣之能否而目今仰哺之民情苦待朝家蠲恤之惠苟待其分等狀啓之上來而始下蠲恤之令則不無差晚之歎今若先爲行會以某戶某等之停代幾分酌量分排俾民預知恃以無恐而分等啓下之後營邑自可按而行之惟彼荷擔而將散者庶幾安意息肩而分等狀啓未到之前有此先施者實是非常之例予所以至今咨且者也履素等曰聖敎懇惻誠爲至當先期發令似無拘礙今年民事不容少緩特施常例外惠政亦何妨乎予曰卿等之言誠然矣備堂亦陳所見也昌順曰抄戶之政果爲要道先期之惠雖似無拘而民情每多觀望稍待不數日內諸道分等之啓回下行會亦似未晚矣予曰分等狀啓何當入來乎昌順頤之曰要不出四五日間似當鱗次入來云矣予曰事非常例誠如卿等之言而目今捧糴伊始民勢轉急此予所以一日爲悶苟使諸道能悉心於抄戶之政則預爲知委而待年分啓下後按例遵行必無制手礙之慮矣且聞向日綸音爲便曉諭諸道臣方爲刋布之擧云及此發令使之同頒亦好故也履素等曰聖敎至當及此頒令無少疑矣予曰軍保米最爲吾民切骨之弊者予所稔知也年前領府之爲左揆也決意變通而畢竟爲員役輩難堪之端未盡厘弊故曾以十餘斗納米者僅減一二斗云此弊終不可祛乎予以此意日前亦言于領府矣旣知如是則保米雖曰緊重今年則尤宜闊狹癸卯已例亦有可據分數停代不可但已大抵荒年災政不可不念而災則猶是有田土者也至於納米之保軍則最無告切可矜且以兩營言之御營則每患不贍而禁營則舊捧爲裕同入於分數停代秩無所妨矣履素等曰保米停代尤爲莫大之惠矣予謂行恁曰守令抄出事退與吏議同飭以册子入啓也
정조 18년 · 강
命三南最尤甚民戶新還餉及身米布錢之出於軍民奴驛者竝限折半停退尤甚戶之次戶遞減一分代捧分等一款視右爲例保米之已入於上項停退分數外就當納餘數中從民願以詳定代錢
정조 18년 · 목
敎曰向下綸音先言分等停代申之以抄戶爲要道矣邑戶之分等當待道啓之條列陳聞惟其停與代之分數不爲頒示則民何以預知預知然後荷擔者息肩遑急者稍定三南最尤甚民戶新還餉及身米布錢之出於軍民奴驛者幷限折半停退如米六斗內三斗停退三斗代錢布一疋內二十尺停退二十尺代錢錢二兩內一兩停退尤甚戶之次戶遞減一分尤甚戶三分一之次戶四分一代捧分等一款視右爲例尤甚邑尤甚之次面里折半尤甚邑稍實面里之次邑之次面里稍實邑尤甚面里三分一之次邑稍實面里稍實邑之次稍實面里四分一保米之爲弊甚於納布況今年歉荒乎已入於上項停退分數外就當納餘數中從民願以詳定代錢今玆之諭特復申綸音餘意欲令道伯知此分等小民知此奠土予則曰目下實政無出於此卽令廟堂行會三南道臣
정조 18년 · 강
飭各道還穀停退條無得捧耗仍命諸道一一揭示民人又飭吏鄕以麤換精之弊
정조 18년 · 목
備局啓言還穀捧耗之法若在停退之時則竝與當年耗條自在停退之中而近來各邑多不察飭一任吏鄕之奸弄元還則停退而耗條則準捧甚至歸之官用觀於向來關西數邑事可以推知今年停退旣行抄戶之政則其所區別自可暸然而萬一有一戶之納耗於停退條則莫大之惠澤將無以下究以此意嚴飭諸道抄戶停當後一一揭示使停退之戶曉然知竝與當年耗條而竝入停退如是之後或有現發於按廉之行則無論營邑竝爲重勘之意一體分付雖以代捧言之民人所納或以精實而吏鄕輩藉其代捧之名以麤換精徒致穀簿之蕩然若是而明年糶糴之政何以精實乎請亦別加嚴飭俾有實效允之敎以卿等之言甚好附之俄下傳敎之下嚴飭行會使道伯頒布列邑也務從消詳嚴明使小民得蒙實惠
정조 18년 · 강
命高城郡黑淵洞南石川免稅一款勿施令該道伯査聞初不實陳委折
정조 18년 · 목
備局啓言頃因內需司所報宣禧宮所管高城郡南面南石川西面黑淵洞兩處無論已起墾未起墾仍爲免稅隨起隨稅事行關本道卽見江原監司李勉兢所報則以爲高城郡黑淵洞南石川一則會付堤堰一則量內帳付而黑淵堤堰之下有明禮宮免稅及校位公須位寺位南石川則有民家民田及官屯長位而浦落泥生處亦入於舊陳還起之中以此以彼皆非空閑之地且黑淵洞堤堰乃是屢百年會付之地則免稅一款係是行不得之事爲辭矣今此黑淵洞南石川旣是會付堤堰及公私有主之土則該郡修報成册時不爲詳陳其事情者極爲疏忽爲先推考免稅一款勿施之意請分付內需司及該道久之敎以苟有民弊初何不以實陳聞竝與御覽成册而無一言上送不可問備而止査問委折於該道使之擧實狀聞則道伯守令當有處分不當陳告而陳告之人亦當照法懲治以此行會
정조 18년 · 강
正言崔時淳疏陳還弊請行實惠賜批
정조 18년 · 목
疏略曰年穀歉荒山郡失稔則海邑稍登海邑失稔則山郡稍登不無循環優劣之別而今年則不然海邑山郡均被其災方秋粒米狼戾之時穀價反騰明春顚連之歎勢所必至伏願聖明大加愓念一邊料理於廟堂一邊行會於道臣各項上納諸般徭役從便蠲減俾有實效且外邑之細疵巨瘼不爲不多黎民困悴專由還穀大抵還餉本意非不義矣守令之謀利吏胥之作奸已成難醫之痼弊耗上生耗落外生落雖以斗小之邑將至累萬餘包凡民一年之作沒數輸入於官庫及分給之際富民則防納而不願受其中貧戶之無賴者貪多務得以救目前之急至於秋成督納隣徵族徵視若常事甚至有非隣非族而搜出某人之家斥賣輸納於官名曰搜家雖平年常歲自十月開倉至臘月封庫之時民間便作亂離況此歉歲一向如前或鞭撻而督之或囚禁而威之則民將束稿而充石乎刮土而納庫乎在小民安集之道莫如寬紓其力可以停退者停退徵捧者徵捧斟酌闊狹不必强督以精實之穀雖有雜穀代納之類從其所願姑爲受置以待明年秋登之後始爲釐正則可使小民無燃眉之急官儲無▣空之歎在今日恤窮賙飢之方或可爲萬一之助耶且臣於中路伏見綸音之下者十行綸音罔非恤民之意雖跛躃羸癃之輩亦莫不扶杖往聽只願少須臾無死獲覩明年同慶之樂以伸中外歡忭之誠此亦民情之大可見也伏願殿下以是心而行實惠更加申戒於有司之臣俾無空言無施之歎批以民事不可緩至於荒政尤宜備豫此所以特下綸音俾各先知將有蠲恤之擧而猶慮登聞之後時才令廟堂別關促使修啓者也今予窹寐一念惟在於民生之飢困對飯不敢求飽當夜不敢鼾睡自以爲意慮之所及精誠之所到無或一毫放忽而逖矣蔀屋不啻弱水兢兢恐恐無以爲心第當益加留念爾其勿辭察職
정조 18년 · 강
副司直金履成上疏賜批特補永同縣監
정조 18년 · 목
疏略曰古之懷核重君之賜也核猶不可棄況寵身之章榮先之典乎臣之忙忙出肅誠如臺言固是榮感之本心而伊後除命皆出特旨至於銓曹則便若停望者然臣旣不知銓曹之意則雖事關公格有難相干況干以榮先之私願哉且身則榮矣榮不及先則二品職自居實非倫情之所安奚特廉防之攸關哉彼不知人之情界者言亦無怪而若浼之云無已甚乎噫士不容於朝退守丘壑是亦本分若臣者榮溢一身未承榮先之誥將以何辭歸訴先壠乎是以情同觸藩悲冤莫裁猥陳無理之說自干不經之誅到今追惟臣罪罔赦嗚呼臣之所被不啻十生之恩也每前席承恩縱深孔邇之喜忽焉顧懷凄然若朝暮離思不覺暗淚之無從及退伏私次仰念河海之恩俯思涓埃之效凡耳之所聞目之所覩歷歷往來於方寸之間常欲悉暴輪囷以效萬一之願而臣之登筵周歲一再則此心無以自達此所以戀戀回顧之忱如竅水漫過且不得竊附古人擧筆不忌之意拖及時弊無窮之憂彼集千古宵小之目必欲陷臣而後已者抑何心哉坑坎之餘復叨特除之恩隆私到此情勢何論而有畏公議坐犯違逋伏乞亟收除命以謝人言以靖私分批以向來辭疏中前生後生之說萬萬駭然人之非責莫非自取辜負如許更以何辭自解乎不可循例賜批特施斥補於永同縣除朝辭當日起程赴任○敎曰永同時任縣監遞付京職
정조 18년 · 강
命畿伯狀請外未盡條件勿拘常例皆爲狀聞
정조 18년 · 목
敎曰畿伯行部後勿使反面狀請外必有未盡條件今番則勿拘常例以擧條可爲者筵奏可爲者皆以狀聞爲之事令廟堂申飭行會
정조 18년 · 강
命莊敏公洪淑宣諡待麥秋爲之仍飭使行廚傳之弊
정조 18년 · 목
以吏曹莊敏公洪淑宣諡官望筒敎以日前下去也欲爲下敎而未果宣諡何時不可而何必爲之於催科民間之時乎待麥秋爲之事分付因此思之近來廚傳爲弊益甚況當歉歲更令廟堂別般嚴飭使臣兩行當發沿路民邑之弊可悶爲先令兩行使臣知悉法外支應姑無論雖於應式之內預爲除減如是下敎之後今番使行雖一隸一卒貽弊民邑而現發於宣傳官摘奸則一邊星火狀啓副使以下直捧拿處傳旨其代當於道內守令中除朝辭差送使臣尙然況一行乎此傳敎一通自頭站高陽郡至灣上書付客館事令進賀正使行會三道莫重使行若此則其他別星何足言亦令廟堂枚擧嚴飭諸道
정조 18년 · 강
命水原府俵災加請一千一百四十四結五負六束特爲加劃新還餉身米最尤甚戶折半尤甚戶三分一之次戶四分一停退新還以相當穀限三分一代捧推奴徵債限明秋防塞貧戶之將入賑案者別爲抄出狀聞畿甸各邑所已施而不入本府狀請者令廟堂更加看詳一例施行納米軍代錢事更令守臣論理狀聞仍令廟堂預商收米給代之需
정조 18년 · 목
該留守趙心泰狀啓本府執災元分俵外加數一千一百四十四結五負六束特爲加劃以爲及時均俵之地九月二十二日綸音中不得不停退者不得不代捧者分等狀聞此疆爾界之區分莫要於抄戶爲敎故躬執民總分等抄戶其餘民事條列陳聞請令廟堂稟旨分付一新還餉身米最尤甚戶折半尤甚戶三分一之次戶四分一停退以爲紓力之地其中最貧窮無依者賑救爲急務方與判官爛商擧行鱗次登聞一本府素無各司所納錢布而各樣軍丁所捧身米係是將士給料之需純錢代捧其勢末由尤甚戶停退外餘數折半代錢最尤甚戶幷許代錢每斗四錢折定一各樣新還以相當穀限三分一幷許代捧一推奴徵債限明秋防塞敎以俵結依狀請許施其餘後錄條件亦令依此爲之其中最尤甚之最尤甚將入於賑案者別爲抄出狀聞而邦畿咫尺特加垂念有諸般拔例蠲恤之擧況本府所重乎已施於畿甸各邑而不入於本府狀請者令廟堂更加看詳一例施行之意措辭行會畿甸最尤甚處新還折半代捧故依此施行至於納米軍之一幷代錢一款係是支放所需有難用他各邑之例獨漏亦甚可矜如何爲可更令守臣具意見論理狀聞事分付若此則城餉之停退者當給代況收米之尤不可不給代者乎此則廟堂預加留意處幷令知悉
정조 18년 · 강
命庇仁等十邑渰死人恤典依湖南例施行其時帥臣拿處道伯推考
정조 18년 · 목
該水使柳心源狀啓去八月二十八日大風庇仁縣人物渰死三十九名保寧縣人物渰死十一名舒川郡人物渰死二十一名結城縣十一名藍浦縣七名洪州牧八名泰安縣七名大興郡一名韓山郡九名瑞山郡二名十邑渰死多至一百十六名已拯只爲二十八名未拯八十八名尤極驚慘已拯處優給空石使之埋置未拯者多發將吏期於搜拯之意申飭於各該邑鎭敎以去八月廿八風雨渰沒人命若是夥然看來不覺驚惻湖南亦有已施之恤典依此施行之意卽爲後錄措辭行會而去去月之事今始狀聞怠忽甚矣其時帥臣令該府拿問處之完伯則狀聞已久錦伯尙無一言該道臣亦爲推考
정조 18년 · 목
金吾啓言宣傳官李顯道奉命事體至重路文所載之事該吏之慢不擧行雖甚痛駭如法治罪何所不可而不有飭禁恣意用棍事極可駭以此照律杖一百收贖告身盡行追奪私罪施行久之敎以以公罪勘放又啓言時囚罪人李顯道杖一百以公罪收贖放送敎以如有功議各減一等又以顯道功減一等啓
정조 18년 · 강
命殿講居不文臣幷放送
정조 18년 · 목
金吾啓言專經文臣居不人南履翼蔡弘遠李元八金錫泰李漢喬孔胤恒李▣韓永建洪時濟尹濟弘許鐫鄭宗順沈能燮等今方待命拿囚李周奭家在城外待城門開拿囚敎以飭已施幷放送
정조 18년 · 강
成給濟州閑良高宅信初試帖文
정조 18년 · 목
兵曹啓言濟州閑良高宅信今日慕華館堂下武臣朔試時使之赴試而柳葉箭邊二中小布二中入格依傳敎付初試敎以初試帖文卽令政院成給後次連爲更試三中然後卽爲草記
정조 18년 · 강
召見備堂趙鎭寬于誠正閣
정조 18년 · 목
予謂鎭寬曰幾年之後今日初見卿於前席矣先卿之心予豈不知而其時之事蓋莫知爲而爲此不過執迹而論究其本心則不然此予所以申申於前後傳敎者矣故當慶辰旣盡昭晣今日卿家爲無故之家而先卿爲完人矣此實公私之幸又況卿家是何等喬木之家也任卿以校正之事者欲於卿精力未衰之前使知近來廟謨須勿臲甈自外體予至意克成先卿未卒之志也鎭寬曰先臣之本心雖不然而何敢曰不然乎國恩罔極感泣無地矣
정조 18년 · 강
諭檢校直閣徐榮輔古達島船所行祭後待濟州船粟裝發復路詳察沿邑見聞還朝後一一敫奏仍飭施惠三南者到處曉諭如有當施未施者有難遲待還朝以意見論理星火登聞
정조 18년 · 목
敎曰朝筵有筵敎使之行會已爲消詳措辭乎候風發船意或在於所安或楸子島向於監發之敎雖有駕海等句語今聞當於古達島發船云然則於其船所行祭後待其發船復路以此分付檢校直閣徐榮輔處而近於湖南沿邊民事最所寤寐耿耿閣臣旣銜命在沿邑地方其所宣諭念念之意詳探莫達之情其敢一毫泛忽乎仍將見聞還朝後一一敷奏而古人猶有發倉矯制者況遑急處民情之鎭安乎昨下傳敎之施惠於三南者果已見之而到處曉諭乎如有當施未施而有難遲待還朝者須以意見論理星火登聞行過雖似迃路被災若云最甚除騶率周行巡視備說安集之策細諭蠲免之利無或一民轉而之他事更令廟堂三懸鈴一體分付
정조 18년 · 강
戶曹判書沈頤之上疏賜批
정조 18년 · 목
疏略曰戎垣特命忽隕自天臣於是驚惶誠莫省誤恩之何爲至此也本營幷刊五營保障一面機務之緊重非比尋常又況邇來爲是任者莫不以凋弊難支爲憂政宜另簡才智責其蘇捄而今乃畀之於千萬不近似之身臣身盈滿之災非所自恤而其於國事何哉伏乞亟賜鐫免批以年紀資歷之外見任舟橋宜藉軍營之威儀特除者此意卿其勿辭行公
정조 18년 · 강
江華留守曺允大疏請府餉及訓倉穀停代賜批令廟堂回啓訓糴事依施
정조 18년 · 목
疏略曰本府幅圓偏小被害尤酷論以畿甸當爲尤甚災結分俵比前倍簁殆同沃焦不足有無何幸十行之綸乃下舊還舊餉旣令停退當年還布仍許分等其外代穀之方議賑之政無微不燭絲綸一須髫白莫不鼓舞而惟是新還停退最爲目下急務大抵餉米太今年當捧米爲一萬七千三百石零太爲五千六百石零而正租又爲四千一百石零正租則春種所係勢將盡捧雖罄一島所出之穀實無各穀準納之望若依綸音中下敎不得不停退者不得不代捧者米太則一從抄戶分數蠲貸不使貧富同侵虛實相蒙則其紓力裕食固莫過此第本府還穀與他有異各庫還米太身役米自臣府如干闊狹者外俱是軍餉名色耳軍餉事面極爲嚴重其所停代與否不敢循例狀請取考各年謄錄則本府狀請只有一二久遠之例如癸卯丙午兩年歉荒則或因特敎或因筵稟竝許分數停退其他近例別無可據兹敢冒罪陳聞仰冀處分伏乞特準諸道之例使保障重地得以安堵千萬幸甚臣又有愚見敢此附陳訓鍊都監禁衛營御營廳倉穀在本府境內三營還分米太合爲七千三百餘石禁御兩營則雖或有本營鄕軍之散在各邑者若千受食而分還於境內者其數倍多至於訓局倉則初無鄕軍之受食者盡數分給於倉底附近之面里營門句管各有所掌而受食還穀盡在府民當此本府軍餉請蠲之日若不論列則似有向隅之歎亦令廟堂稟處批以軍餉雖重民食宜念緩急先後於是乎有涇有渭卽令廟堂草記回啓訓倉糶糴事尤歇矣依施
정조 18년 · 강
命前忠淸水使尹範敍邊外勿限年充軍
정조 18년 · 목
金吾啓言尹範敍原情以爲待罪湖西水營時去八月二十八日大風渰死人等自以海各邑鱗次報來而各人之居住役名多有疏漏者故連爲關飭各該邑未及祭到之前旣承拿命蒼黃登途未卽修啓云而曾經閫帥請議處敎以身爲帥臣管下地方人物致傷如彼夥然則事當一邊馳啓一邊更令査報而若睡若醉在任幾朔嘿無一言今於過數月之後使新帥登聞者究厥罪狀萬萬痛惡邊外勿限年充軍如有未報來處使卽隨實狀聞事統帥及湖嶺水使處嚴飭行會
정조 18년 · 강
命江華府新餉依畿甸抄戶例最尤甚戶折半停退尤甚戶三分一停退通一境三分一代捧最尤甚處折半代捧訓倉穀停代分數依府餉例施行
정조 18년 · 목
備局啓言司江華留守曺允大上疏有草記回啓之命矣本府分等及蠲恤之政毋論豐卿用以畿甸之次邑例自是定式今年新還停退畿甸亦用抄戶之法則本府似當依此例最尤甚戶折半停退尤甚戶三分一停退代捧則通一境三分一代捧最尤甚處折半代捧訓局餉穀旣承特恩而禁御兩營倉穀雖有府民之受食者守臣疏辭全指訓局此則置之訓倉穀停代分數依府餉例施行之意請分付允之敎以禁御兩倉穀受食之中如可入於尤甚之次者其所停代一例爲之事亦爲分付
정조 18년 · 목
因囚單敎以何足責附過放送
정조 18년 · 목
權停禮也○先是拜表儀注不設版位只百官入庭行禮至是命依望闕禮例雖未親臨設版位而亦勿階上當中移設殿庭道東北向著爲式又命儀注雖以四拜磨鍊引儀唱則以再拜擧行仍飭山呼毋得低微
정조 18년 · 강
詣景慕宮展拜召見三使臣于永淸門外
정조 18년 · 목
具翼善冠袞龍袍乘輿出永淸門召見三使臣於駕前予曰此行可謂好行明年卽皇帝傳位之年卿等須知新皇帝以來仍敎首譯張濂曰汝等須見金簡致意兼探安否以來上使朴宗岳曰臣所帶軍門都提調之任不可仍帶出疆矣予曰仍帶泩來無妨矣賜煖帽於三使又賜贐章於上副使諭以好自往還出弘化門入逌瞻門至齋室門外降輿入齋室仍詣版位行禮陞詣宮內奉審訖召見宮司趙鎭宣敎曰奉朝賀諡狀已撰定耶鎭宣曰有勿請諡之遺戒故不得撰出矣予曰奉朝賀之卓犖公忠脫於凡俗其言予至今多宥需用者雖有遺戒因特敎爲之亦多已例須從近撰狀又敎本官提調鄭昌順曰閟宮每月一展拜而七八月則仰貽惟疾之憂俯爲下堂之戒故展拜未得爲之但月一之禮不敢以時而廢今月內又欲展拜卿雖以鍼灸呈辭其時必入來也少頃出齋室門外乘輿至日瞻門敎直長趙鎭宣及令元在明等曰齋室垣外有長松焉有翠屛焉松翠二物不宜竝設然旣已樹之矣不必去之此後則除其細松之在傍近者剪其大松枝之蔭覆者更植他木也由弘化門入永淸門還內
정조 18년 · 강
命別使公用銀不足之數令廟堂稟處
정조 18년 · 목
進賀正使朴宗岳啓言別使公用銀子爲四千五百兩而帽稅條中時在銀子只是二千九百三十五兩三錢不足之數爲一千五百六十六兩七錢合有變通之道矣敎以令廟堂稟處
정조 18년 · 강
命三使臣赴燕首譯犯科者勿爲棍治待渡江後啓聞論勘以今下傳敎揭板該院仍飭首譯之藉此敎不修職者隨現懲勵
정조 18년 · 목
敎曰國俗專尙階分尤重於仕路而士族以外醫譯爲次士族然後爲卿大夫非士族而爲卿大夫之資格腰犀而頂玉者醫與譯也在昔譯官之解事識務者直差專對之任蓋出於別異也近聞使行赴燕也首譯之露臀棍打看作常事云今人不若古人未能自持而見重而然首譯爲使臣之次則如彼處置殊非假威借重之意且嘗聞之故事使行到彼首譯犯科勿棍還渡江啓聞勘罪著爲式今因拜表召見使臣諭以遵守法式而稍久又安知不更出謬例今下傳敎揭板該院此擧重使事也尊國體也則後之爲首譯者不修職任籍今日之敎而怠慢行中有兩使及行臺院中有都提擧提擧兼敎授自當隨現啓聞其所懲勵必倍於棍打竝以此意知悉
정조 18년 · 강
命關西各樣不足災四百十八結四十二負八束依狀請加劃
정조 18년 · 목
備局啓言因平安監司金思穆狀啓有草記稟處之命矣取見狀本則以爲各樣災頉爲九百三十三結四十九負五束而今年戶曹事目中本道實結比己丑總磨勘而昨年收租實結與還起及出稅田合爲八萬四千三十結六十九負二束較諸己丑元總則餘結之給災者爲五百十五結六負七束以此排比則不足爲四百十八結四十二負八束特許加劃事請令廟堂稟旨分付矣西北雖曰比總若有俵災不足之時則狀聞加請自有已例且其加請之數較諸今年本道年事不至過濫特爲依狀請加劃使之一一均俵無或把束白徵之意請嚴飭分付允之
정조 18년 · 강
推兵曹入直堂上朴宗甲
정조 18년 · 목
以內三廳將官望單中一番將不塡姓名也
정조 18년 · 강
命畿伯所請總廳別貿餉元穀以錢還捧待明秋作米朔寧郡稷還以錢代捧分授列邑待明秋作租勅需錢姑寬限數年待元穀稍裕還報賑廳江都米移轉條中限三千石劃付衿川縣取耗以用公廨繕補新作路修治等役
정조 18년 · 목
京畿監司徐龍輔狀啓以爲行部後勿使反面狀請外未盡條件皆爲狀聞事有命矣不可不及時登聞者後錄馳啓其一總戎廳移轉元餉外又自該廳別備錢一萬五百兩分給各邑使之依詳定待秋作米元穀則捧置耗條則每石四兩式代錢輸送事有定式今年穡事列邑同歉屢千包米之一時貿納有關民弊且元餉捧留旣蒙特恩則況此貿米之異元餉者尤不可無闊狹之道耗條依定式輸送元穀限今年姑令以錢還捧待明秋作米其一朔寧郡所在各衙門稷還至於二萬餘石每戶所受不下二十餘石雖在常年民不堪苦況當今歲稷農尤歉目下民勢萬無本色準捧之望限七千石特許以錢代捧使之分授列邑待明秋準折作租其一往在丁未年本道勅需穀創始也其時道臣筵稟請得賑廳錢一萬兩作穀七千石年年取耗待到八年始爲還報其本錢以其餘穀名曰營勅需作爲勅行時應入元會減外不得不自營門需用之資今年旣當八年之限所當依初定式準報而當初節目中未及入錄之列邑各站監色料米皆於此中磨鍊上下其外水原府所在各穀之移作軍餉光陵幸行時楊州抱川兩邑耗條會減等事自爾見縮目下數爻差違初料今若準報本錢則來頭需用必致苟艱賑廳錢特令限十年仍貸以爲元穀稍裕後還報之地其一衿川作路旣已新定之後公廨修葺道路修治等役自多擧行事而本縣以道內殘邑諸般經用無所出處揆以事勢不可無別般軫念之道本道所在癸卯移轉江都米一萬石每年取耗移送江都待一萬石準報後以其元穀留作本道穀事曾有定奪間値歉歲雖或有如干停退之時而耗條萬石之穀幾盡還報而所餘無多今若就其中限三千石劃付本縣俾得取耗經用之地則在江都別無所損在本縣大有所益敎以總戎廳別貿餉穀姑令以錢代納事勅需錢寬限事沁都米移轉條劃屬事竝依狀請施行朔寧稷還雖至萬石一從民願爲之事竝令廟堂郞爲分付
정조 18년 · 강
命咸鏡監司金華鎭勿待罪
정조 18년 · 목
華鎭以進上文魚生大口不得一時封進惶恐待罪馳啓有是命
정조 18년 · 강
副修撰任希存上疏賜批
정조 18년 · 목
疏略曰臣與副校理南履翼有內外從應避之嫌臣所帶春秋兼銜在法當遞乞命有司照例遞改批以疏辭下該曹稟處○吏曹請減希存春秋館記事官之任允之
정조 18년 · 강
全羅監司李書九以長興船一隻康津船二隻自今初旬裝載馳啓
정조 18년 · 목
該監司狀啓以爲海神祭香祝今月初七日下來使大祝預差參禮察訪安邁權陪往于靈巖郡古達島祭官則竝以附近守令差定穀物連加嚴飭必趁十三日前到泊船所俾卽行祭若或未及於十三日則謹依籌司關辭以十九日設行連接各邑所報則長興地土船一隻先爲捉得自今初一日始裝康津則地土船中擇定完固二隻自今初二日出穀裝載靈巖海南兩邑穀物備待形止先爲報來四邑俱是船所相近之地初旬之內若盡裝發則可以齊泊於行祭前此後形止隨所報連續登聞計料
정조 18년 · 강
遺承旨詣太廟景慕宮奉審摘奸
정조 18년 · 강
遞承旨趙尙鎭洪大協以沈煥之南公轍代之前望也
정조 18년 · 목
尙鎭等不爲仕進也
정조 18년 · 강
命南漢餉穀受食之民令府尹親執抄出最尤甚戶尤甚戶折半或三之一停退代捧視此闊狹北漢則最難捧處許令代捧
정조 18년 · 목
敎曰今因備局草記思之如南北漢山城之餉穀受食民戶中雖有尤尤甚戶停與代竝勿爲擧論乎抑闊狹推移於還上而互置停代秩乎何以擧行委折令廟堂問于該道該營草記○備邊司啓言南北漢餉穀入於停代與否依下敎關問則京畿監司徐龍輔所報以爲餉與還名色名異故雖當還穀停代之時元無竝與餉穀闊狹推移互置停代之例而今番北城移轉之許令捧留出於曠絕之特恩刊邑民人意願已足不敢更有希望而以災民事勢言之則萬五千包之米本色準納亦不可謂之全然不難至於南城則還少餉多通一邑二十一向之內受還之民不過爲一二面其餘則全受餉穀而餉穀體重有非自下仰請故每當如此之歲餉還受食之民不得入於停代之中論以民情誠爲可矜云守總兩營所報則皆以爲若有還餉停代之命則自畿營知委各該邑以爲報本營擧行之地而今番則各邑無報營之事秒戶停代一款姑未及詳知云矣敎以南城無非餉戶而本道停還不停餉獨未沾一視之澤豈可乎況聲串月谷等面之偏歉不可以諸面之稍勝於南陽等邑置之勿論之科特令府尹親執抄戶最尤甚戶尤甚戶折半或三之一停退代捧視此闊狹事分付道臣北漢則事勢異於南城雖問於渠輩必無二辭此則最難捧處許令代捧事亦爲分付
정조 18년 · 목
以常參經筵取稟敎以爲之經筵停次對兼行明日眞殿展拜及影幀孟朔大奉審相値行禮後當引見常參時刻待下敎只入正時
정조 18년 · 강
命當該中官逐送本土砲保停納貧民代充軍捧上事令訓局分付
정조 18년 · 목
政院啓言咨文之以承傳色入啓以承傳色還下例也而今此盛京禮部咨文誤令別監來傳者書未前有當該承傳色所當重勘而本院無可施之罰何以爲之乎敎以間是守門中宮不給承傳色直給別監而然云當該中官過甚爲先逐送本土砲保停納貧民代充軍捧上事令訓局分付
정조 18년 · 강
命行司直鄭好仁行副司直李秉鼎李得臣備堂還差
정조 18년 · 목
因別雲劍望筒有是命
정조 18년 · 강
金吾啓請時囚尹範敍昌城府勿限年充軍從之
정조 18년 · 강
命中浪浦李召史褒奬之典令禮曹議于大臣仍具諸堂意見論理草記
정조 18년 · 목
刑曹啓言殺獄罪人朴好民完決啓目依判付發遺本曹佐郞鄭世淳於中浪浦兩日潛行多歧廉探則李召史本以楊州官吏之女年纔二十于歸未久而平日持身稍異常賤居家有好合之樂對人無愁若之語而忽於其夫貿柴歸家之日以身旣受辱生亦無用之說言於其夫却食二日終至飮滷則其死之不由他故更無可疑至於劫逼之時旣無證參之人屍親之言或曰撫身或曰被汚前後所言亦無眞的奸若未成而能判一死則其節尤爲卓然而成未成非他人所可知之洞里諸議同然一辭莫不爲李女咨嗟而探其實跡無出於此云矣敎以褒奬之典令禮曹議于大臣仍具諸堂意見論理草記
정조 18년 · 강
江原監司李勉兢上疏賜批仍命廟堂與年分狀本卽爲草記回啓於常參之前
정조 18년 · 목
疏略曰本道山多野少水田絕罕嶺東諸邑雖云畓多比之田結不過參半至於嶺西十七邑則或爲四五分之一甚者不滿一二結故前年實結最是近來高總而畓爲四千餘結雖有量後反畓之以田在案者槪不過五千結田之倍簁可以推知而膏腴絕少沙石居多重以解凍最晚霜氣頗早故一年再耕十無二三秋來全然失農則若以田不給災又從而一例徵稅顧其勢必將不免於顚連矣以是之故田災之請便成謬例自癸卯至壬子十年之間無歲無之而每蒙許施之恩及至昨年前道臣沈晉賢之狀請也有司之臣據例防塞在藩臣奉行之道豈敢更爲容喙芧今年穡事始旱終風痒稼非一而田比於畓所損尤甚臣之巡路被災田民指點災處皆曰來頭生活特其餘事其於公稅何臣以事目所載不敢輕議之意多般慰諭而蚩蚩者氓法理難曉一耕俵災田畓何間而彼給此否古有今無則擧懷抑鬱人情無怪各邑所報田災已爲據例退送而雖使從略裁減猶不下爲三百三十六結之數固不敢援例狀請亦未忍終事泯默兹敢據實仰籲恭俟處分焉道內木綿本非宜土嶺西近北之地山峽諸邑元無播種之事其外雖或略有產出自兵曹納以下無論各衙門皆以純錢上納雖以砲保之所重幾皆以錢代納矣始自己酉原州寧越伊川楊口金化安峽等六邑謂以木產邑自訓局督令納木而每每論報以木以錢歲各不同昨年又添麟蹄淮陽金城竝上項六邑而責納本木納布之役何處無之而唉彼東民不無偏苦之歎九邑之中原州則壤接畿湖伊川安峽隣比海西猶有交易之道其餘六邑本色備納其勢末由今年綿農到處大無有不忍恝然臣較量民情參以事勢原州伊川安峽等三邑使之錢木參半則庶可以容力措備至於寧越楊口麟蹄淮陽金城金化等六邑使之純錢代納然後可爲支保之道伏乞右項兩條竝令廟堂從長稟處批以兩條民事不待卿言已有領略而先令廟堂與年分狀本卽爲草記回啓於常參之前卿其待回下宣布民邑
정조 18년 · 강
命關東災實分等依狀請施行加請災二百三十九結四十六負四束亦爲許施還上中豆木麥尤甚邑限折米之次稍實邑三分一皮唐唐米尤甚邑折半之次邑三分一稍實邑四分一蔚珍大米租限三分一竝代捧尤甚之次邑勿定配所推奴徵債限明秋防塞
정조 18년 · 목
備局啓言卽見江原監司李勉兢災實分等狀啓以爲蔚珍麟蹄兩邑置之尤甚平昌等十四邑置之之次江陵等十邑置之稍實仍以爲尤甚兩邑尤甚面里最貧窮無依之類春後不可不接濟者營邑相議從便救急計料元劃災三百五十結外二百三十九結四十六負四束特許加劃從實均俵後錄諸條竝令廟堂稟處矣其一還上中豆木麥通一道告歉本色畢捧其勢末由尤甚邑限折半之次稍實邑三分一皮唐唐米最劣於他穀尤甚邑折半之次邑三分一稍實邑四分一蔚珍禾穀失稔大米租限三分一竝令代捧事也其一尤甚之次邑勿定配所事也其一推奴徵債限明秋防塞事也分等依狀請施行所請災結加劃數甚精約還穀代捧係是他道已施之例請竝與尤甚勿定配所推奴徵債防塞事依狀請許施允之
정조 18년 · 강
命關東各邑田災三百三十六結劃給砲保之原州等三邑錢木參半寧越等六邑純錢竝依所請許施
정조 18년 · 목
備邊司啓言江原監司李勉兢上疏有草記回啓之命矣取見其疏本則以爲各邑所報田災從略災減猶不下爲三百三十六結不敢援例狀請據實仰籲恭俟處分砲保原州等三邑錢木參半寧越等六邑純錢代納然後可爲支保之道云矣本道綿田給災雖有近來已例係是事例之外昨年旣已嚴防而今年不可比論於常年砲保之原州等三邑錢木參半寧越等六邑純錢代納以今民勢不可無闊狹之道亦爲依所請許施何如允之
정조 18년 · 강
命湖南災實分等依狀請施行還上米太無論三等邑本色與代租間從民願收捧四山城軍餉城捧條亦無論三等邑各捧留其邑倉拯劣米各年條一竝停退今年條待明秋代錢準捧各司舊逋奴婢身貢指徵無處者限明秋停退尤甚之次邑及諸島勿定配所推奴徵債亦爲防塞箭竹之京外所納當年條竝蠲除靑大竹亦於稍實邑外限麥秋勿捧內弓房御用箭竹及各軍門旗竹長篁竹槍柄木亦除之仍飭各宮房各營門衙門勿論三等邑火稅從實執卜若有勤徵者屯監輩直令道臣嚴刑卽其地方定配畓稅亦許從實收稅本道外諸道亦爲嚴飭又命關西伯壯營屯校之犯科者先施刑配之律湖南軍兵歲抄未及代定者限明年歲前寬限塡充羅州靈光咸平茂長法聖務安興德結錢全數古阜金堤萬頃臨陂扶安沃溝結錢限三分一限麥秋停退本道尤甚邑進上亦竝限麥秋勿封殿宮所封亦爲停免
정조 18년 · 목
備邊司啓言全羅監司李書九災實分等狀啓羅州等十八邑一鎭置之尤甚全州等二十四邑置之之次綾州等十一邑置之稍實仍以爲面里分等雖有已例今年災傷不比尋常以面戶分等面之差等戶之都數從後啓聞看坪尙遲各邑槪狀未及齊到事目頒下外不足之數更爲陳請無論尤甚之次邑其中遑汲之類宜有多少接濟之擧另加詳度更當陳聞而後錄諸條請令廟堂稟處其一新還尤甚邑之次民戶之次邑尤甚民戶四分一之次邑之次民戶稍實邑尤甚民戶五分一停退事也其一米還尤甚邑尤甚面折半尤甚邑之次面之次邑尤甚面三分一尤甚邑稍實面之次邑之次面稍實邑尤甚面四分一代捧事也其一田農失稔甚於畓穀還上豆太無論三等邑本色與代租間從民願收捧事也其一珍島興陽結錢以明年麥秋退限收捧上納事也其一四山城軍餉城捧條無論三等邑捧留邑倉事也其一三軍門及樂工保米無論三等邑每名六斗代錢二兩收捧上納事也其一拯劣米各年條一竝停退今年條待明秋以當年例代錢準捧事也其一各司所營舊逋奴婢身貢指徵無處者限明秋停退事也其一各衙門所納旗竹長箽竹係是軍需不敢擧論而至於京外所納箭竹多有蠲減之例今年條依前許減事也其一各宮房各衙門加火田所在處倂令本官從實執卜收稅上送事也其一今年歲抄未及代定者以各其邑官匠保姑爲推移充定待麥秋次次塡充京司磨勘亦令退限事也其一尤甚之次邑勿定配所諸道被災尤爲孔慘如非有關係者則亦爲勿定配所事也其一推奴徵債防塞事也分等參以傳聞不無一二參差處而道臣料量必勝傳聞依狀請施行新還停退代捧事各軍門及樂工保米停退事近來朝家南顧之念夙宵憧憧玉食靡甘特降無前之惠無論還與餉已許停代比諸所請分數不啻陪過竝與各樣保米亦令分數停退或代錢仳㒧之民想必聞命感祝恃而無恐此三條別無可以爲覆啓者置之還上豆太本色與代租間從民願收捧事四山城軍餉捧留事拯劣米各年條停退當年條待明秋代錢事各司舊逋奴婢身貢指徵無處者限明秋停退事京外所納箭竹許減事各宮房各軍門加火田所在處竝令本官從實執卜事竝爲依施而火田濫稅雖在常年爲民間切苦之弊今若名以自本官從實執卜而諉之吏鄕之手反不如各該處執卜之時則稅雖減縮民未必蒙其惠各別嚴飭俾有別般實效今年歲抄未及代定者待麥秋塡充京司磨勘亦令退限事尤甚之次邑及諸島勿定配所事推奴徵債防塞事一體依所請施行至於珍島興陽結錢限麥秋退限事多結之民自是富戶不能滿結之類所納無多不必停退以備來頭民力兩邑卿荒尤爲沿民之最在民人利害旣如是皎然請置之允之敎以竹田事京外所納當年條竝蠲除靑大竹亦於稍實邑外限麥秋勿捧內弓房御用箭竹亦除之火稅執卜事各宮房各營門衙門勿論三等邑從實執卜若有一毫貽弊而勤徵者屯監屯校差人等直令道臣嚴刑卽其地定配事分付宮房及各營各司自廟堂一體嚴飭俾各無犯而火稅何獨然畓總亦然一體措語嚴飭從實收稅本道外諸道亦爲嚴飭如是下敎之後屯監或屯校差人中冒禁侵虐之類若不捉納狀聞其可曰有道臣守令乎近聞關西壯營屯弊爲西民之呼冤云此皆屯校不能闊狹而然先從關西屯總萬一有一半分復踵前習者自壯營屯校先爲嚴刑卽其地定配斷不饒貸事令道臣知悉曉諭屯民軍兵歲抄事限明年歲前寬限事分付康津等六邑慰諭御史之行才有別諭者而如羅州靈光咸平茂長法聖等邑鎭綿穀俱荒結錢限麥秋倂許停退務安興德災荒最甚於右各邑云結錢全數限麥秋竝許停退古阜金堤萬頃臨陂扶安沃溝等邑穀荒若入於尤甚結錢限三分一限麥秋停退事分付本道尤甚邑進上竝限麥秋勿爲封進旣承慈敎殿宮所封亦爲停免俾南民知慈覆之澤而日前有別下蠲恤之典果已詳細知委而此批答及慰諭使別諭亦令潛心看過期於殫誠奉行湖南五十州不知爲歉歲事嚴飭
정조 18년 · 목
予曰今年年事大凡論之固不可謂八路俱歉而其在朝家賙恤之道何可一時弛心乎今日之引見卿等蓋欲講究濟活之策卿等須各陳意見俾有實效也左議政金履素曰今年農事雖云歉荒然而朝家所以憂恤之至意蠲免之惠澤至矣無加惟彼遑急之民情自可晏然安堵矣予曰湖南則有所區劃者而湖西嶺南尙未及區劃此將何以濟救乎仍命承旨南公轍讀康津等六邑民入慰諭綸音訖予曰從此湖沿六邑庶有全活之望年前嶺東九邑最被卿荒之災而賴朝家蠲恤之澤幸而濟活惟彼湖沿六邑一可以當嶺東之九其所濟活之道尤當倍於嶺東矣大抵益下之要惟在於節用則目下急務莫先於量入爲出而必也得其人然後可以講究此策矣今年湖南沿邑酷被蕩齧之災便同開闢予之所謂寢不安枕食不下咽者外面則雖似過矣而實則然矣古之時聖王在上至澤旁流匹夫匹婦咸得其所降及後世時君世主雖無至治之可言而若其遇歉恤民之方惟當勞其心力如臣下所稱筋力奔走靡不用極然後庶幾有萬一之益若竝與勞心而不爲則是豈非可愧之甚者乎綸音中明燭呼寫朝已盈矣云者非虛語也此予所以夙宵勞心博施濟衆雖曰病諸心之所庇庶或及民而若其實惠之下究何可自必乎履素曰殿下恤民之惠實爲曠絕雖以古之聖王愛民之德無以加此臣等誠不勝欽歎矣右議政李秉模曰臣見年分狀啓雖曰歉荒之年而朝家蠲恤之政有條有序向下傳敎有以見憂民惻怛之聖意而今此慰諭綸音又如是反復切至湖南之民見此明燭呼寫朝已盈矣之敎孰不感泣而頌祝乎予曰戶曹及惠廳經用甚繁夫經用者國之大事若不能量入爲出則來頭之慮有不可勝言是甚悶然昔在先朝癸丑年間廣施蠲恤之典蓋出於連年失稔之餘也至於今年則與癸丑之荐飢雖云有間而予則一念憂勤或慮一夫之不獲其所蠲恤之典安得不拔例廣施乎履素等曰聖敎至此臣等不勝欽頌矣予曰因今番使行而思之帽貰之責出於關西實是可悶卿等須思釐正之道戶曹判書沈頤之曰帽貰之推移於畿營始自近年古則不然以此之故或犯勅庫之銀以應其責給是誠爲弊之大者也近來甲飭之後雖不至濫用而間或有犯手者自今以後勿用不虞備銀事令廟堂嚴飭今番使行似好矣予曰此固不可不申飭者而且使行之私具糧饌極其豐備無異在家之時甚至於鹽醬等物亦皆輸往云其外雜物之帶去者想亦稱是是亦爲弊之一端也履素等曰鹽醬等物彼地所有味不堪喫矣予曰彼地之物雖不合於食性豈有不堪食之理膏梁子弟若不堪喫着則不必以如此之人差送此乃侈習漸盛之致也使古人當之必不宜若是張大自今以後使行之馱載雜物一竝禁止似好大臣之意何如履素曰臣意則使臣一行人馬都數以盤纏上下則譯官輩亦必爲便好矣予曰卿言甚好卿等退去須思簡便之方可也予曰以申大顯事言之筵體何等至嚴而近來筵中全無肅敬之儀文宰猶不敢如此況武將乎又況渠以起廢之人連登筵席擡頭顧膽略不畏憚此是年老武將之所不敢爲而渠乃若是放恣此亦大關紀網處則大臣何不嚴飭乎履素曰大顯擧措誠萬萬駭然矣予曰渠之多年沈滞果屬何等事也濫叨戎垣之後渠當小心畏愼之不暇而今日擧措乃反若是無嚴當初領相之捨大謙而以大顯議薦者亦未免私意也其在統營時狀啓已極駭然大門三間改瓦之入於請賞秩此豈成說乎況自着氅衣受香時已知其萬萬無嚴矣大抵明義錄漸漸解弛近日朝臣中以明義錄爲言者惟有知申一人而已金吾堂上卽爲開坐以此意一一捧口招以聞渠罪渠當自知若不直招刑訊島可免乎
정조 18년 · 강
以檢校直閣徐榮輔爲康津海南長興興陽靈巖珍島等邑慰諭使米布錢之出於身而納於京外者其饑困尤甚之類全數蕩減還餉則前已停退外餘竝停退其次米布錢折半蕩減折半仍停還餉三分二停退大同則三等面里尤甚處減三斗餘則遞減斗數結錢限明年秋成退捧方物物膳朔膳御藥之需御用箭竹軍物等各項進上及外此納于京外衙門營門者限明秋竝行減免五邑屬鎭之被災最甚處視右爲準均廳納漁鹽船稅亦爲限明秋折半停退仍命印出綸音頒賜於各處及湖南營邑鎭牧驛
정조 18년 · 목
綸音曰以檢校直閣徐榮輔爲全羅道康津海南長興興陽靈巖珍島等邑慰諭使耽羅船粟祭神日監視領運於其還路往之諸邑慰諭民衆曰此去南溟千里以遙耿耿一念來遄周復者誠以滌場後災形道啓或欠挈領臺疏猶近隔鞾里里於村之民情物色終無以得其詳予寢之不安于枕者久矣是月十三卽耽羅運穀祭神泛舟之日也齎誠默禱惟在利涉而因此而思之此穀雖出於官其實則沿民口吻中物耳若曹亦知事不獲已口不敢言而奪此與彼予作何心想像其人負馬馱輸致船所爲充他腹反勞吾身之狀自不覺蹶然而起也無其食有其勞者可哀非沿民迺積迺倉其設爲民而年年計耗不知爲幾倍身必有庸役固分也而或米或布一生辛苦必準四十五年民之效力亦云多矣糴與布與米之一年一蠲孰得孰失有民然後有國吾惠施于吾民食之下咽不下咽在於惠之施不施値非常之歉降非常之恩王政之所宜講有司之臣其敢以經費難之乎日前蠲代之敎略行於三南而泛舟運穀地方適皆湊在於最被災損之湖南沿郡寧忍以日前蠲代謂能事已畢乎顧彼斥滷之地曠漠之野極目蕭然不見完穀若綿若壺若果若菜之可資以絲身糊口者一無所收原谷略有差等貧富同歸遑汲何糴可辦何布可納乎康津海南長興等地運穀邑也靈巖泛舟邑也米布錢之出於身而納於京外者不計付賑付還其飢困尤甚之類金數蕩減還餉則前已停退外餘竝停退而其次米布錢折半蕩減折半仍停還餉三分二停退大同則三等面里尤甚處減三斗餘則遞減斗數結錢限明年秋成退捧凡邑辦民斂之屬於享上之物與納于官者限明秋幷行減免方物物膳朔膳御藥之需御用箭竹軍物等各項進上及外此納于京外衙門營門者五邑屬鎭之被災最甚處視右爲準屬鎭猶然興陽珍島接壤災荒爲沿邑之最而不與均施之列則有非一視之政其蠲其停亦用右例今年海民倘蒙上天之垂貺魚麗于罶鹽出于井船在于步波不揚條不鳴則庶可以生活苟欲使之專意本業無出於先寬力征均廳納漁鹽船稅限明秋折半停退俾吾水陸之民咸得安堵冬夜抵年慣於徹漏明燭呼寫朝已盈矣○仍命活字印出五處史庫外奎章閣各白紙件一件西庫壯紙件一件白紙件一件分藏內閣壯紙件三件入侍閣臣承史八人各壯紙件一件全羅監營壯紙件十件白紙件十件靈巖郡面十八壯紙件十件白紙件四十件梨津於蘭而鎭各壯紙件一件白紙件二件康津縣面十八壯紙件十件白紙件四十件加里浦古今島馬島薪智島四鎭各壯紙件一件白紙件二件兵營壯紙件五件白紙件十件海南縣面十六壯紙件十件白紙件四十件水營壯紙件五件白紙件十件長興府面十七壯紙件十件白紙件四十件碧沙驛壯紙件一件白紙件二件會寧鎭壯紙件一件白紙件二件興陽縣面十三壯紙件十件白紙件三十件蛇渡鹿島呂島鉢浦四鎭各壯紙件一件白紙件一件監牧官壯紙件一件白紙件一件珍島郡面九壯紙件十件白紙件二十件南桃金甲兩鎭各壯紙件一件白紙件二件監牧官壯紙件一件白紙件一件賜給○敎曰慰諭使徐榮輔使名令該曹卽爲啓下奉使印信一顆亦令該曹齎送○仍命前郡守具絳訓鍊副正加設啓下別定全羅道康津等六邑慰諭使軍官綸音齎傳
정조 18년 · 강
命進賀使公用銀子帽稅條中不足之數以關西儲置銀依近例貸下年前筵敎譯舌釐弊事令廟堂往復該院從長釐正公用銀無損公貨之策使本院提擧講究草記仍飭此後使行毋得帶去糧饌自今番使行先禁不緊馱載
정조 18년 · 목
左議政金履素啓言卽見進賀正使朴宗岳所啓則別使公用銀子四千五百而而帽稅條中時在銀只是二千九百三十五兩三錢不足爲一千五百六十六兩七錢合有變通之道爲辭而批旨有稟處之命矣依近例以關西儲置銀貨中依此數貸下待帽稅稍裕還報之意請知委於使行及該道道臣從之敎以因此而有提敎者年前以譯舌釐弊事特下筵敎于今許久尙稽決處是豈示信之意廟堂往復該院期於從長釐正而公用條銀之年年責出於關西事旣無義費亦無限領府在時任時亦有酬酢者時帶本院提擧必以無損公貨之策使之講究草記今筵又以使行糧饌之携往煩雜有多少下敎若無文跡在外之提擧以下何以聞知乎曾聞舊例似不如此而侈汰之習漸繁自奉之弊益滋飯米饌具之帶去極意縱慾今則行站排盤之狼藉無異於家食云此習不除後當愈甚入栅以後糧與鐉嚴禁若其常時之食牲太高不堪喫着之人雖或擬望受點初不强忍入去則可謂都無事右人三宿之地猶不齎糧況千里之遠乎膏粱子弟若以此令爲難行則寧使譯舌代充專對之任此令則必欲行之未知卿等之意如何退與諸臣爛議從後稟處而今番則升米級魚之無得齎行姑屬令前雖不擧論以此擧條批答嚴飭兩使行及灣尹今番不緊馱載先爲一切嚴禁以試其可行之意知委可也
정조 18년 · 강
飭諸道俵災惠不下究之弊
정조 18년 · 목
左議政金履素啓言災結分俵實出朝家益下之政寧失之意而往往有惠不下究之歎者全由於奸吏之操縱豪鄕之闊狹若非各別禁戢另加探察則徒致經費之減縮有何利益於窮民哉當此宵旰憂勤之時固知營邑必不敢如前放忽而預講均俵之道痛塞弄奸之竇然後不顧國計必許準劃之盛念至惠始可無闕而不行之弊講爲先以此嚴飭諸道俾無者陷重科之地從之
정조 18년 · 강
命各邑飢民中至窮無依之類各其邑守隨其遑汲雖未營賑之前預思賙救方便施措
정조 18년 · 목
左議政金履素啓言今年諸路年事雖曰歉荒而不待年分之啓凡係民事預先區劃德音宣布陽春渙發道臣守宰孰不盡力對揚蔀屋殘戶亦當安心奠居而若其至窮無依之類諉以來頭拯救一任目下之飢餒則及到顚連之後何論奠居之方乎不計歲前歲後勿拘其早晚只隨其遑汲雖於未營賑之前預思賙救之道使各其邑宰方便施措另加彈誠無使一民或致蕩析則飢民擭蒙於實惠賑政自得其要道請以此另飭諸道毋敢少忽從之
정조 18년 · 강
重推總管權欕李邦榮推兵判具庠
정조 18년 · 목
左議政金履素啓言冬節煖帽係是朝章侍衛毛具尤關戎裝今日常參時旣有毛具之令而總管中多有不着者當該總管一竝從重推考兵判難免不飭之失亦爲推考何如從之
정조 18년 · 강
飭諸道還起準報再昨年永災之數或有浦落沙覆之混錄於災名者自度支釐正下送
정조 18년 · 목
戶曹判書沈頤之啓言災頉中永災名色乃是經費耗竭之尾閭而再昨年諸道永災恰爲萬數臣於其時筵奏申飭而昨年諸道還起幾盡充報餘數之未足充報者期於今年內準數還起姑未知諸道擧行之如何而今年災頉專在旱乾風損旣無浦落沙覆似不以永災登聞而或有浦沙之混錄於災名者則自臣曹直爲釐正下送俾國結無至耗縮實合事宜請嚴飭諸道從之
정조 18년 · 강
命此後凡係科場頒紙與懸題賞格等紙地竝以長興庫楮注紙取用該庫官員躬親進排豐儲倉草注紙名色從前應進排外切勿擧論事定式施行社稷儀軌若有添錄之事只改當書之張
정조 18년 · 목
戶曹判書沈頤之啓言近來紙物踊貴經費極爲茍簡雖以諸處須用言之各貢進排自有處所入用紙曾亦有等數而各司則不計適用輒以好品責納者誠爲痼弊至於殿庭懸題與須紙賞格等紙物當用楮注紙而每以草注紙責捧紙品懸殊貢價倍簁此實耗費之一端自今以後凡係科試頒紙與懸題賞格等紙地幷以長興庫楮注紙取用而該庫官員躬親進排豐儲倉草注紙名色從前應進排處外切勿擧論事定式施行香室所在社稷儀軌雖一二張改書輒皆一新改粧云雖因所重而然續續新備反涉屑越此後若有添錄之事則只改當書之張恐合事宜從之
정조 18년 · 강
飭諸道道臣搜訪銀壙期於廣設
정조 18년 · 목
戶曹判書沈頤之啓言銀路漸至耗竭論以國計誠爲渴悶臣於春間屢陳筵席至有付之道臣誠心探採之敎行會於諸道而尙無一處開壙之報其所擧行誠極稽忽權以今番使行時事情言之持價本而不得貿銀云可知國內銀貨之不得流行前頭交隣重事尤極同措到今事勢雖有些少弊端不可曲循邑宰之稱托更加誠心搜訪期於廣設之意請嚴飭各該道臣從之
정조 18년 · 강
命南漢軍官春秋都試待明春設行